A Aperaamo: Perofeta o le feagaiga
· O Aperaamo o le tagata muamua lea na ta‘ua o se “perofeta” (Ken 20:7). Na vala‘auina sa‘o e le Atua ma faatonuina ina ia tuua tapuaiga i tupua faapea amioga lē mamā sa siomia ai o ia, ma alu atu i se nofoaga nate lē o iloa (Ken 12:1).
· Faatasi ai ma lea valaau, sa iai ni folafolaga eseese. O le a ia maua le faamanuiaga a le Atua, o le a siitia o ia i luga, ma e ala ia te ia, o le a oo atu ai le faamanuiaga i “aiga uma o le lalolagi” (Ken 12:2-3).
· Na faapefea ona ia tali atu i le valaau? “O le faatuatua na usiusitai ai Aperaamo ina ua valaauina o ia e alu atu i se nofoaga o le a ia maua e fai ma ona tofi. Ona alu atu lea o ia, e ui ina ia le iloa le mea o loo agaʻi i ai” (Eperu 11:8).
· I le avea ai ma perofeta, e leʻi valaʻauina Aperaamo e faʻalauiloa mai se mala o le a tupu, ae ia faʻailoa atu le Atua moni ma faʻaalia le folafolaga o le faʻaolataga e ala mai i le Mesia.
· I le taimi na nofo ai i Kanana, sa feiloa‘i ai Aperaamo (o lē sa ta‘ua muamua o Aperamo) ma le Atua i ni taimi eseese, ma maua ai foi ni fe‘au eseese:
· I Sekema, na folafolaina ai ia te ia o le a fai ana fanau ma suli o le laueleele o Kanana (Kenese 12:6-7).
· I Peteli, na fa‘afouina ai e le Atua lana feagaiga, ma fetalai atu ia te ia o le a pei lana fanau  “o le efuefu o le eleele” (Kenese 13:14-18).
· I Mamere, na fa‘amautinoa atu ai ia te ia o le a to‘atele ana fanau e pei o fetu. “Sa fa‘atuatua Aperamo i le Ali‘i, ma sa ta‘ua ai o ia e le Ali‘i o se tagata amiotonu” (Ken 15:1-6).
· I lea lava taimi, na osi ai e le Atua se feagaiga ma Aperamo, e ala i le ui atu i le va o taulaga (Kenese 15:7-21).
· Na suia e le Atua o la igoa ma Sara, ma fa‘amautinoa atu iā te ia o lana fanau e mai le atali‘i o Sara (Ken 17:1-8, 15-16).
· Na fa‘aali atu le Atua iā Aperaamo i se tulaga fa‘aletino, fa‘atasi ai ma agelu e to‘alua, ma fa‘ailoa atu iā te ia le fanau mai o Isaako (Kenese 18:1-2, 10).
· Na fetalai atu le Atua ia Aperaamo e ofo atu lona atalii o Isaako e fai ma taulaga. E ala i le saunia o se taulaga e sui ai, na faaalia ai ia te ia le fuafuaga sili o le togiola (Kenese 22:1-3, 9-13).
E     Elia: Perofeta o le faafouga
· Na taitai e Aapo ma Iesepela Isaraelu i se tulaga o le lē faamaoni tele ma le liliu ese mai i le Atua. E toʻaitiiti lava i latou na auauna i le Atua; a o isi na tapuai ia Paala, Asera, ma isi atua. O lea na valaauina ai e le Atua Elia ina ia toe faafoi le nuʻu filifilia (1 Tupu 17:1).
· Ina ua mavae ni tausaga se tele o le lamala, na valaʻauina ai e Elia tagata o Isaraelu i le Mauga o Karamelu ina ia faʻaosofia i latou e toe foʻi atu i le Atua, ae latou te leʻi tali mai (1 Tup 18:21). Sa manaʻomia se vavega ina ia latou iloa ai le Atua moni (1 Tup 18:30-39).
· O le fe'au a le perofeta o Elia—ia lafoa'i le tapua'i i tupua ae liliu atu i le Atua—o le a toe tala'ia ma le mana a'o le'i o'o i le Afio Mai Fa'alua. O lona fa'amoemoe autū: ia toe fa'atūina le fata faitaulaga i le aiga (Malaki 4:5-6).
· E ala i le aiga, o le a toe fa‘afo‘isia ai le tapua‘iga i le ekalesia, o nu‘u, ma atunu‘u. O ai o le a fa‘atinoina lenei galuega? O oe ma a‘u o le Elia lea o lo‘o mana‘omia e le lalolagi i aso nei.
I       Isaia: Perofeta o le mesia
· Na valaauina Isaia e taitai tagata ia tautino a latou agasala ma talia le fa‘amagaloga a le Atua (Isa 1:18).
· Ina ua maliu le Tupu o Usia, na maua ai e Isaia se fa‘aaliga mata‘ina o le a ia manatua pea i le gasologa o lana auaunaga: sa afio le Atua i Lona Malumalu pa‘ia, ma a‘o gatete poutū o le faitoto‘a, sa gatete fo‘i le loto o le perofeta ona o lona lava lē agavaa (Isaia 6:1-5).
· Ina ua uma ona fa‘amagaloina o ia, sa mafai ai ona ia folafolaina atu ma le le fefe le fe‘au a le Atua: “O a‘u lenei, ia e auina mai a‘u” (Isaia 6:6-8).
· O lana auaunaga umi e le gata ina aofia ai le vala‘au ina ia salamō, ae sa ia tala‘ia fa‘apitoa fo‘i le galuega a Iesu, le Mesia.
· E lē o se mea e fa‘ate‘ia ai le ta‘ua o le tusi a Isaia o le ‘‘talalelei muamua" (o lona uiga, o le Tala Lelei a o le‘i o‘o mai le Tala Lelei).
· O le mataupu e 53 o Isaia o lo‘o iai se fa‘amatalaga au‘ili‘ili o le fuafuaga o le togiola na fa‘ataunu‘uina e Iesu:
· O lana talosaga e lei faaletino ae faaleagaga (f. 2)
· Sa fa‘atauva‘aina o ia, nutimomoia, ma te‘ena (fuaiupu 3)
· Ui ina Ia faamalolo le toatele, ae sa latou le taliaina o Ia (f. 4)
· O Lona maliu, ua foai mai ai le faaolataga mo i tatou (fuaiupu 5).
· Na tu'u e le Atua a tatou agasala uma i ona luga (fuaiupu 6)
· Sa lei puipuia o ia lava mai ē na tuʻuaʻia o ia (fuaiupu 7).
· Sa fa'amasinoina ma fa'asalaina o ia i le oti (fuaiupu 8).
· Sa tanu o ia fa‘atasi ma ē mau‘oa (fuaiupu 9a)
· E lei agasala lava o Ia (f. 9e)
· Toe tū ina ua mavae lona maliu e fai ma togiola (f 10)
· Sau se aso ona afio lea o Ia ma i latou na togiolaina (f. 11)
· O loo fautua pea mo tatou (f. 12)
O     Tanielu: Perofeta o le lumanai
· Mai lava i le amataga, sa lauiloa Tanielu i lona faamaoni. Sa faamaoni o ia i ana meaʻai (Tan. 1:8); sa faamaoni i le tuuina atu o le viiga i le Atua (Tan. 2:27-30); sa faamaoni  i le valoia o mala mo Nepukanesa (Tan. 4:19); sa faamaoni i le taʻusalaina o le agasala a Pelesasa (Tan. 5:22-23); ma sa faamaoni o ia i lona olaga tatalo (Tan. 6:10).
· E lē gata i le feʻau na ia faʻaalia e ala i lona lava olaga, ae na valaʻauina foʻi o ia e faʻalauiloa le tulaʻi mai ma le paʻū o malo tetele o le lalolagi: o Papelonia, Peresia, Eleni, Roma ma Europa (Tanielu 2, 7-12).
· Fa‘atasi ai ma valo‘aga e uiga i malo tetele, na fa‘ailoa mai ai e Tanielu le Fa‘amasinoga (Tan. 7:9-10) fa‘apea le taimi tonu o le afio mai muamua o Iesu (Tan. 9:24-27).
· O ana valo‘aga e fesoasoani ia i tatou i aso nei e fa‘alauiloa ai le fa‘ataunu‘uina o le vaega o lo‘o totoe: o le taunu‘u mai lea o le Malo o le Atua (Tan. 2:44; 7:27).
U     Ioane le Papatiso: O le perofeta na muamua mai
· E pei o isi perofeta—pei o Samuelu po o Ieremia—sa vavaeesea Ioane a o le‘i fanau mai. Vala‘auina o ia e fa‘atino le galuega a Elia, o se na muamua atu i le Mesia (Luka 1:13-17).
· O lona olaga faigofie ma le mausali o lona talitonuga i le ta‘usalaina o le agasala fa‘apea le vala‘au fa‘anatinati mo le salamō, na ta‘ita‘ia ai le to‘atele e papatiso (Mareko 1:4-6). O lana auaunaga na avea ma tulaga taua i le suiga o Isaraelu, lea sa le mafai e le tiapolo ona tetee atu i se auala malosi, ma i‘u ai i le fasiotia o le perofeta (Luk 9:9).
· O le galuega a Ioane (lea fo‘i sa faia e Elia) o lea ua avea ma a tatou galuega. Ua vala‘auina i tatou e sauniuni mo le afio mai o Iesu e ala i le tala‘i atu i tagata uma o le tala lelei o le salamō ma le fa‘aolataga e ala i le maliu Iesu.
· E lē o se ala faigofie pe matagofie foi ma e i ai ni lu'itau. E mana'omia le fa'amaoni, le talitonu, ma le tu'uina atu atoa o le tagata lava ia. E lē o mautinoa ai le saogalemu fa'aletino, ae ua mautinoa le ola e fa'avavau (mo i tatou, fa'apea fo'i i latou e talia le fe'au i le aso nei).
FAAOPOOPOGA: O LE VALAAUINA FAAPEROFETA O ELENA G. UAITA
Na maua e Elena Gould Harmon lana fa‘aaliga muamua ia Tesema 1844, a‘o sefulu-fitu ona tausaga.
Sa fa‘amatalaina e William Miller le valo‘aga o Tanielu 8:14 e fa‘apea o lo‘o fa‘ailoa mai ai le toe afio mai o Iesu i le tausaga e 1843. Mulimuli ane, sa fa‘atulaga ai le aso 22 o Oketopa, 1844. Ae peita‘i, e le‘i afio mai Iesu.
I lea siosiomaga, na fa‘aali atu ai ia Elena se auala mai le lalolagi tau atu i le Ierusalema fa‘alelagi, sa savavali atu ai tagata faatalitali i le A‘ai Pa‘ia, i lalo o le ta‘ita‘iga a Iesu. Afai e tumau la latou va‘ai ia Iesu, sa tumau pea i luga o le auala. Ae afai e liliu ese le va‘ai, sa latou pa‘u‘u ese ai mai lea auala.
I lenei fa'aaliga, na fa'amautinoa ai e le Atua i tagata talitonu o lo'o latou savavali i le ala sa'o. E ui ina to'aitiiti i latou na talitonu ia Elena i le amataga, na iu lava ina talia o ia o se perofeta. O ana fe'au na fa'amalosi ma ta'ita'ia ai tagata faatalitali talu mai le amataga, ma o lo'o fa'aauau pea ona faia fa'apea i aso nei.
